
	AUDITO ATASKAITA

	dĖL BIRŠTONO VIEŠOSIOS BIBLIOTEKOS 

FINANSINĖS-ŪKINĖS VEIKLOS už 2010 metus


	


2011 m. gegužės 30 d. Nr. 3-15
                                            
                Įžanga


Birštono savivaldybės kontrolierė Zita Pranckevičienė, vadovaudamasi Vietos savivaldos įstatymu bei vykdydama 2011 metų Birštono savivaldybės kontrolės ir audito tarnybos veiklos planą, atliko Birštono viešosios bibliotekos finansinės – ūkinės veiklos už 2010 metus auditą. Auditas atliktas savivaldybės kontrolierės 2011-04-26 d.  pavedimu Nr. 2-9. 


Audito tikslas – įvertinti vidaus kontrolę, įskaitant finansų valdymą, savivaldybės turto valdymo, naudojimo, disponavimo juo teisėtumą ir pareikšti nepriklausomą nuomonę dėl 2010 metų finansinių ir kitų ataskaitų tikrumo ir teisingumo ir įvertinti 2010 metų biudžeto asignavimų planavimą ir panaudojimą.

                  Audituojamas subjektas – Birštono viešoji biblioteka (toliau – Biblioteka), adresas Birštonas, S. Dariaus ir S. Girėno g. 12. Identifikavimo kodas 300101536.


Audituojamu laikotarpiu direktore dirbo Alina Jaskūnienė, vyriausiąja buhaltere Violeta Bajorienė.


Ši audito ataskaita yra sudėtinė išvadų, teikiamų Birštono savivaldybės tarybai dėl savivaldybės biudžeto įvykdymo apyskaitos, savivaldybės biudžeto projekto, savivaldybės skolos, suteiktų paskolų ir suteiktų savivaldybės garantijų ataskaitos ir dėl savivaldybei nuosavybės teise bei patikėjimo teise valdomo valstybės turto ataskaitos, dalis.


Audito objektas – Bibliotekos 2010-12-31 būklei sudaryta finansinė atskaitomybė ir 2010 metų sandoriai.


Audito ataskaita pateikia tik audito metu atliktus ir nustatytus dalykus, o nepriklausoma nuomonė apie finansinę atskaitomybę ir kitas ataskaitas, savivaldybės lėšų ir turto valdymo, naudojimo, disponavimo jais teisėtumą ir jų naudojimą įstatymų nustatytiems tikslams, pareiškiama audito išvadoje.


Bibliotekos teisinė forma yra savivaldybės biudžetinė įstaiga. Bibliotekos savininkas yra Birštono savivaldybė. Savininko teises ir pareigas įgyvendinanti institucija yra Birštono savivaldybės taryba.


Biblioteka savo veikloje vadovaujasi Lietuvos respublikos civiliniu kodeksu, Bibliotekų įstatymu, kitais teisės aktais, Birštono savivaldybės tarybos sprendimais ir Birštono savivaldybės tarybos 2007-04-03 sprendimu Nr. TS-35 patvirtintais Birštono viešosios bibliotekos nuostatais.


Bibliotekos svarbiausia veiklos kryptis – bibliotekų veikla: dokumentų kaupimas, tvarkymas, sisteminimas ir saugojimas, prieigos prie vietos ir pasaulio viešų informacijos šaltinių užtikrinimas ir kitų paslaugų teikimas. 

                                                   Audito apimtis ir metodai

Audituotas 2010 metų finansinės atskaitomybės formos: forma Nr. 1 – Išlaidų sąmatų vykdymo 2010-12-31 balansas ir jo priedai; forma Nr. 2 – Biudžeto išlaidų sąmatos įvykdymo 2010-12-31 ataskaita; forma Nr. 3 – Ilgalaikio materialiojo ir nematerialiojo turto 2010-12-31 apyskaita ir jos priedas; forma Nr. 4 – Atsargų ir trumpalaikio turto apyskaita ir jos priedas; forma Nr. 5 – Biudžetinių įstaigų bei valstybinių mokslo ir studijų institucijų pajamų įmokų į biudžetą 2010-12-31 ataskaita; forma Nr. 6 – Debitorinio ir kreditorinio įsiskolinimo 2010-12-31 ataskaita. 


Biblioteka yra savivaldybės asignavimų valdytojas, turintis tris filialus – Birštono vienkiemio biblioteka, Nemajūnų biblioteka, Siponių biblioteka. Biblioteka vykdo dvi programas – biudžeto lėšų ir spec. programos lėšų.


Auditas atliktas vadovaujantis audito standartais ir reikalavimais bei kitais teisės aktais reglamentuojančiais audito atlikimą, tikrinimą atliekant dokumentinės kontrolės metodu ištisiniu būdu.


Audito įrodymai surinkti taikant šias procedūras: tikrinimą, apklausą, stebėjimą, skaičiavimą, patvirtinimą, analitines ir kitas procedūras. Tikrinimo procedūros daugiausia buvo nukreiptos į tas sritis, kuriose buvo pareikalauta daugiausia biudžeto lėšų ir kurios yra svarbiausios įstaigos veiklai.

Audito metu nustatyti rizikos veiksniai, įvertintos riziką mažinančios priemonės, vidaus kontrolės aplinka apskaitos srityse bei darbo užmokesčio ir socialinio draudimo, mokėjimų (atsiskaitymų) ir pirkimų, ilgalaikio ir trumpalaikio turto bei atsargų, pinigų banke pajamų apskaitos srityse.

                   Audito tikslas – įvertinti įstaigos vidaus kontrolę, įskaitant finansų valdymą, turto valdymo ir naudojimo teisėtumą ir pareikšti nepriklausomą nuomonę dėl finansinių ir kitų ataskaitų už 2010 metus tikrumo ir teisingumo, taip pat įvertinti, ar 2010 metų įstaigos balanse Forma Nr.1, biudžeto išlaidų sąmatos vykdymo 2010-12-31 d. ataskaitoje Forma Nr.2 ir kitose finansinės atskaitomybės ataskaitose nėra reikšmingų iškraipymų bei esminių klaidų ir ar jos visais reikšmingais atžvilgiais atitinka teisės aktais nustatytus apskaitos principus, ar finansinės ataskaitos tikrai ir teisingai atspindi įstaigos turtą ir lėšas.
                   Auditas buvo planuojamas ir atliekamas taip, kad suteiktų galimybę išanalizuoti įstaigos veiklą siekant gauti audito tikslams reikalingus įrodymus. Audito metu susipažinta su įstaigos veikla, organizacine struktūra, nustatyta svarbiausios audito sritys, peržiūrėta ir įvertinta buhalterinės apskaitos sistema. Vidaus kontrolės vertinimas buvo atliktas apsiribojant tik tais būtiniausiais aspektais, kurie buvo reikalingi nuomonei pareikšti.
                  Už Bibliotekos 2010 metų veiklą ir finansinės atskaitomybės parengimą ir teisingumą yra atsakinga įstaigos direktorė. Savivaldybės kontrolierė yra atsakinga už nuomonės suformavimą. 

                   Tikrinimo metu buvo peržiūrėta metinių ataskaitų parengimo procedūros bei dokumentai, patvirtinantys informaciją ir sumas, pateiktas metinėse ataskaitose, kad būtų galima įsitikinti turto buvimu, nustatyta ar įstaigos įsiskolinimai ir kiti įsipareigojimai yra tinkamai atspindėti metinėse ataskaitose.
                   Audituotos sritys: apskaita ir vidaus kontrolė, darbo užmokestis ir socialinis draudimas tame tarpe atostoginių, ligos pašalpų už dvi dienas apskaičiavimas, kamandiruotės, autorinės sutartys, pajamų mokesčio ir soc. draudimo įmokų išskaičiavimas iš darbo užmokesčio ir priskaitymai; ilgalaikis materialusis ir nematerialusis turtas; išlaidos prekėms ir paslaugoms bei remonto darbams, ilgalaikio turto nusidėvėjimas, inventorizacija ir kt.
                                      Finansinės atskaitomybės tikrinimo rezultatai

Bibliotekos finansinė atskaitomybė yra parengta pagal galiojančius apskaitos principus, vadovaujantis Lietuvos Respublikos Buhalterinės apskaitos įstatymu, Viešojo sektoriaus atskaitomybės įstatymu, Viešojo sektoriaus apskaitos ir atskaitomybės standartais, įstaigos parengta ir direktorės 2010-06-15 d. įsakymu Nr. V-16 patvirtinta apskaitos politika ir sąskaitų planu ir kitais teisės aktais reglamentuojančiais apskaitos tvarkymą ir finansinių ataskaitų sudarymą. Įstaigos buhalterinė apskaita vedama tvarkoma rankiniu būdu, naudojant Microsoft Offise Exsel programą, apskaitos registruose ūkinės operacijos pateikiamos chronologine tvarka.
                  Tikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Peržiūrėta banko, kasos, atsiskaitymo su tiekėjais, turto, darbo užmokesčio ir visų kitų orderių dokumentai, taip pat Didžioji knyga, Finansinės būklės ataskaita, Veiklos rezultatų ataskaita, Pinigų srautų ataskaita ir su jomis susiję priedai bei kiti dokumentai. 
                  Birštono savivaldybės tarybos 2010-02-12 sprendimu TS-20 buvo patvirtintas savivaldybės biudžetas tame tarpe skirtas finansavimas Bibliotekai. Per 2010 metus sąmata buvo patikslinta Birštono savivaldybės tarybos sprendimais ir Bibliotekos direktorės įsakymais. Pagal patikslintą sąmatą 2010 m. Bibliotekai skirta 625400 Lt, tame skaičiuje paprastoms išlaidoms 625400 Lt, iš jų darbo užmokesčiui ir socialinim draudimui 464581 Lt. Panaudota iš viso 624240 Lt, iš jų paprastoms išlaidoms 624240 Lt, tame skaičiuje darbo užmokesčiui ir socialiniam draudimui 463421 Lt, prekių ir paslaugų įsigijimui skirta 159689 Lt ir panaudota 159689 Lt. Didžiausią išlaidų lyginamąjį dalį 74,24 proc. sudaro išlaidos darbo užmokesčiui ir socialiniam draudimui, išlaidos prekėms ir paslaugoms 25,76 proc., iš jų išlaidos už komunalines paslaugas 54056 Lt arba 8,66 proc., ilgalaikio turto remonto išlaidos 30478 Lt arba 4,88 proc., kitos paslaugos 29236 Lt (tame tarpe 5082,94 Lt autorinės sutartys) arba 4,68 proc., išlaidos spaudiniams 18858 Lt, kitoms prekėms 15088 Lt ir kt. 

                 Pinigų likutis sąskaitose 2010-12-31 d. –2448 Lt. Atlikus išlaidų sąmatų vykdymo analizę, nustatyta, kad įstaigos 2010 metų faktinės išlaidos lyginant su kasinėmis išlaidomis viršytos 1064 Lt.
                  2010-12-31 Bibliotekos kreditorinis įsiskolinimas buvo 3413,06 Lt ( UAB „Birštono šiluma“-2769,29 Lt, TEO LT AB-379,43 Lt ir kt.), debitorinis įsiskolinimas –8166,33Lt, tai yra išankstiniai apmokėjimai už spaudinius (AB Lietuvos paštas-6750,33Lt, UAB Valstiečių laikraštis-916 Lt ir kt.). Įsiskolinimai yra už einamą mėnesį ilgalaikių įsiskolinimų įstaiga neturi.
                  Biblioteka 2010 metais gavo finansavimą 11000 Lt iš Kultūros ministerijos spaudiniams įsigyti. 
                  Įstaiga 2010 metais vykdė spec. lėšų programą, planas buvo 3030 Lt, surinkta 2396 Lt ir pervesta į savivaldybės biudžetą 2396 Lt likutis 2010-01-01 d. negauta iš biudžeto buvo 30 Lt, per 2010 metus gauta iš biudžeto 2412 Lt ir likutis 2010-12-31 d. -14 Lt, panaudota per 2010 metus-2412 Lt. Gautos lėšas iš spec. programų panaudota 992 Lt pirkta gėlės, 1019 Lt pirkta maisto produktai ir 400 Lt skaitytojo pažymėjimai iš viso-2412 Lt. Gėlės ir maisto produktai panaudoti organizuojant renginius. Spec. lėšos buvo surinktos už kopijavimą 1856 Lt ir 540 Lt už skaitytojo pažymėjimus, iš viso 2396 Lt.
                   Įstaigoje sudarant ir vykdant specialiąją programą į specialiosios programos pajamas buvo įskaitoma pajamos gautos už parduotus skaitytojo pažymėjimus, kurie buvo parduodami įsigijimo verte ir nupirkti iš gauto savivaldybės biudžeto finansavimo lėšų. Tokiu būdu gautos lėšos už parduotus skaitytojo pažymėjimus buvo dar kartą įstaigai finansuojamos per specialiųjų lėšų programą. Lėšos gautos už įsigijimo verte parduotus skaitytojo pažymėjimus turi būti atstatomos į įstaigos biudžetinę sąskaitą.
                 Bibliotekoje parengta apskaitos politika, apima įvairias apskaitos tvarkas ir taisykles, nustatytos vidaus kontrolės procedūros. Visiems darbuotojams yra parengta ir direktorės įsakymais patvirinta pareigybių aprašymai, kuriuose numatyta darbuotojų teisės, pareigos bei atsakomybė. Darbuotojai su parengtomis tvarkomis ir taisyklėmis yra supažindinti pasirašytinai.

Įstaigos vidaus tvarką reglamentuoja Bibliotekos direktorės 2007-12-14 įsakymu Nr. V-14 patvirtintos Darbo tvarkos taisyklės, rengiamos naujos redakcijos vidaus tvarkos taisyklės. Bibliotekoje parengta ir direktorės 2010-12-28 d. įsakymu Nr.V-36 patvirtinta Naudojimosi viešąja biblioteka taisyklės ir patalpintos viešai.
                   Ilgalaikio turto apskaita įstaigoje vykdoma vadovaujantis teisės aktų reglamentuojančių turto valdymą, naudojimą ir disponavimą juo reikalavimais, pagal VSAFAS standartus. Įsigytas ilgalaikis turtas apskaitoje registruojamas įsigijimo savikaina, finansinėse ataskaitose rodomas įsigijimo savikaina, atėmus sukauptą nusidėvėjimą. Ilgalaikio turto nusidėvėjimas skaičiuojamas taikant tiesiogiai proporcingą metodą.

                   Įstaigoje 2010 metais ilgalaikio turto nusidėvėjimas buvo skaičiuojamas vadovaujantis Birštono savivaldybės administracijai nustatyto ilgalaikio turto naudingo tarnavimo laiko normatyvais patvirtintais direktoriaus 2010-02-10 d. įsakymu Nr.AV-26. Vadovaujantis LR Vyriausybės 2009-06-10 d. nutarimo Nr. 564 „ Dėl minimalios ilgalaikio materialiojo turto vertės nustatymo ir ilgalaikio turto nusidėvėjimo normatyvų viešojo sektoriaus subjektams patvirtinimo“ 3 punkto nuostatomis Biblioteka nuo 2010-01-01 d. atsižvelgiant į šiuo nutarimu patvirtintus ilgalaikio turto minimalius ir maksimalius ekonominius normatyvus, turėjo nusistatyti  ir pasitvirtinti ilgalaikio turto tarnavimo laiką savo įstaigoje ir ilgalaikio turto nusidėvėjimą skaičiuoti naudojant šiuos normatyvus.
                   Ilgalaikiam turtui priskiriamas turtas, kurio minimali vertė yra 1000 Lt ir naudojimo terminas ilgesnis negu vieneri metai. Šį turtą sudaro iš biudžeto lėšų įsigytas turtas, patikėjimo teise naudoti perduotas savivaldybės nuosavybe valdomas turtas, pagal panaudą gautas turtas ir neatlygintinai gautas turtas. 
                   Biblioteka savo veiklai vykdyti naudojasi Birštono savivaldybės  nuosavybės teise priklausančiu pastatu Birštone, S. Dariaus ir S. Girėno g. 12, bibliotekos patalpomis Birštono sav. Nemajūnų k., bibliotekos patalpomis Šaltinėnų k., ir bibliotekos patalpomis Birštono vienkiemis Birštono g. 14. Tačiau teisiškai įforminta t. y. Birštono savivaldybės tarybos perduota Bibliotekai valdyti, naudoti ir disponuoti patikėjimo teise ir apskaityta  Bibliotekos apskaitoje yra tik pastatas Birštone , S. Dariaus ir S. Girėno g. 12 ir bibliotekos patalpos Birštono sav. Nemajūnų k. Bibliotekos patalpomis Šaltinėnų k. ir Birštono vienkiemis Birštono g. 14 įstaiga naudojasi neturėdama teisinio pagrindimo. 2010 metais Biblioteka  neturėdama apskaityto turto bibliotekos patalpų Šaltinėnų k. atliko bendrų patalpų Šaltinėnų k. ( med. patalpų ir kt.) šildymo sistemos rekonstrukcijos darbus, kurių vertė 29330 Lt už kuriuos buvo sumokėta iš savivaldybės administracijos privatizavimo fondo lėšų ir šių patalpų remonto darbus, už kuriuos buvo sumokėta 30282 Lt iš lėšų skirtų įstaigai šiems darbams atlikti. Taip pat Biblioteka kūrenimo sezono metu atliko apkūrenimą visų esančių patalpų ir atliko atsiskaitymo už kūrenimą apskaitą ir apkūrenimo kaštų paskirstymą tarp VŠĮ pirminės sveikatos priežiūros centro, Asociacijos Siponių krašto bendruomenės ir Bibliotekos ir kūrenimo išlaidų atstatymą iš šių organizacijų.

Patikrinus apmokėjimą už darbą pagal autorines sutartis neatitikimų nenustatyta.


Bibliotekoje patikrinus mobiliojo telefono išlaidų apmokėjimą nustatyta, kad viršytas nustatytas limitas yra apmokėtas savo lėšomis.


Bibliotekoje pravedant renginius direktorės įsakymu yra patvirtinamos renginių programos ir sąmatos. Renginiams sunaudotų maisto prekių, gėlių, kanceliarinių ir kitų prekių panaudojimo pagrindimui yra surašyta nurašymo aktai su komisijos parašais.

                   Bibliotekoje, neviršijant darbo užmokesčiui skirtų lėšų, darbuotojams mokama priedai už skubių, svarbių ar sudėtingų darbų (užduočių) vykdymą ir priemokos už laikinai neesančių darbuotojų funkcijų (pareigų) vykdymą arba papildomų darbų vykdymą.
                   Neatitinkant Lietuvos Respublikos Vyriausybės 1993-07-08 d. nutarimo Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ 5 punkto nuostatų darbuotojams skiriamos priemokos įsakymuose ir darbo užmokesčio apskaitos dokumentuose įvardijamos priedais. Vadovaujantis šio nutarimo nuostatoms, priedai ir priemokos turi būti skiriami tam darbuotojui nuo jo nustatyto tarnybinio atlyginimo. Bibliotekoje inžinierei ir valytojai įsakymu nustatyti  laikinai atliekančioms kito darbuotojo funkcijas priemokos nuo jų tarnybinio atlyginimo buvo paskaičiuota nuo laikinai neesančių darbuotojų tarnybinio atlyginimo.

Patikrinus darbo užmokesčio priskaitymą, išskaitymus iš darbo užmokesčio, fizinių asmenų bei Sodros mokesčių sumokėjimą ir atvaizdavimą finansinėje apskaitoje nustatyta, kad darbo užmokestis priskaitomas teisingai, mokesčiai išskaitomi teisingai bei laiku, teisinga suma ir už nustatytą laikotarpį sumokami VMI ir Socialinio draudimo fondui ir teisingai atvaizduojami apskaitoje. Šių mokesčių sąskaitų Nr. 171 ir Nr. 173 likučiai teisingai atvaizduoti Bibliotekos finansinėje atskaitomybėje.

                   Suteikiant darbuotojams atostogas ir išmokant darbo užmokestį už atostogas pagal LR Darbo kodekso 169 str. 2 dalies reikalavimus bei užtikrinant įstaigos vidinę tvaką ir vidaus kontrolę bei sudarant visiems įstaigos darbuotojams vienodas sąlygas įstaigoje turi būti sudaryta ir patvirtinta atostogų suteikimo tvarka, kurioje numatyta atostogų suteikimo dalimis sąlygos ir kt., bei kiekvienais metais patvirtinta eilė atsižvelgiant į darbuotojų pageidavimus, pagal kurią darbuotojai ir būtų leidžiami atostogų. Darbuotojus su priimtais vidaus tvarkos dokumentais supažindinti pasirašytinai. Kai kuriais atvejais įstaigoje atostogos sutiekiamos ir apmokamos pagal darbuotojo pareiškimą, kuriame darbuotojas išeina sekančią dieną atostogų ir savo pareiškime prašo atostoginius išmokėti vėliau su išmokamu darbo užmokesčiu paskutinę mėn. darbo dieną. Tai yra pažeidžiama LR Darbo kodekso 176 str. 2 dalies nuostatos, kad atostoginiai turi būti išmokami prieš tris kalendorines dienas iki kasmetinių atostogų pradžios, išlygų dėl darbuotojo prašymo kodeksas nenumato.
                     Bibliotekoje nepažeidžiant Darbo kodekso nuostatų visi darbuotojai kiekvienais metais išleidžiami kasmetinių atostogų už tuos pačius darbo metus, nėra atostogų perkėlimo į ateinančius metus.

                   Bibliotekoje įsigijant ilgalaikį turtą ir atsargas yra vadovaujamasi Lietuvos respublikos Viešųjų pirkimų įstatymo reikalavimais. Parengta ir direktorės 2010-05-27 d. įsakymu Nr. V-12 patvirtinta naujos redakcijos Supaprastintų viešųjų pirkimų taisyklės ir kiti dokumentai.kurie reikalingi pagal Viešųjų pirkimų įstatymo reikalavimus.
                   Parikrinimo metu nenustatyta sisteminių ar reikšmingų klaidų turėjusių įtakos bibliotekos finansinei atskaitomybei, nustatyti neatitikimai, kurie užfiksuoti audito ataskaitoje reikšmingos įtakos sudarytoms  finansinėms ataskaitoms neturėjo.
                   Rekomendacijos
                   Birštono viešosios bibliotekos direktorei siūlau:

1. Lėšas gautas už įsigijimo verte iš savivaldybės biudžeto gauto finansavimo pirktus ir skaitytojams parduotus skaitytojo pažymėjimus, atstatyti į įstaigos biudžetinę sąskaitą, bet neapskaityti specialiosios programos lėšomis.
2. Ilgalaikio turto nusidėvėjimą skaičiuoti vadovaujantis Lietuvos Respublikos Vyriausybės 2009-06-10 d. nutarimo „Dėl minimalios ilgalaikio materialiojo turto vertės nustatymo ir ilgalaikio turto nusidėvėjimo normatyvų viešojo sektoriaus subjektams patvirtinimo“3 punkto nuostatomis. Nusistatyti ir pasitvirtinti savo įstaigoje ilgalaikio turto naudingo tarnavimo laiką ir šiuos normatyvus naudoti skaičiuojant ilgalaikio turto nusidėvėjimą.

3. Kreiptis į Birštono savivaldybę, dėl patalpų Šaltinėnų k. ir Birštono vienkiemis Birštono g. 14, kuriomis Biblioteka naudojasi savo veiklai vykdyti, teisinio naudojimosi iforminimo.
4. Nustatant darbuotojams priemokas ir apskaičiuojant darbo užmokestį už skirtas priemokas vadovautis Lietuvos Respublikos Vyriausybės 1993-07-08 d. nutarimo Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo 5 punkto  nuostatomis.
5. Suteikiant darbuotojams kasmetines atostogas ir užtikrinant Bibliotekoje vidaus tvarką ir vidinę kontrolę taip pat sudarant visiems darbuotojams vienodas sąlygas dėl pasinaudojimo kasmetinėmis atostogomis, pasirengti ir pasitvirtinti įstaigos atostogų suteikimo tvarką, kurioje numatyti atostogų suteikimo dalimis ir kitas sąlygas bei vadovaujantis Lietuvos Respublikos Darbo kodekso 169 str. 2 dalies reikalavimais kiekvienais metais sudaryti ir pasitvirtinti atostogų suteikimo eilę, pagal kurią leisti darbuotojus kasmetinių atostogų. Su priimtais vidaus tvarkos dokumentais darbuotojus supažindinti pasirašytinai. Apmokant darbuotojams už kasmetines atostogas vadovautis darbo kodekso 176 str. 2 dalies nuostatomis, kuriose nurodoma, kad darbo užmokestis už atostogas turi būti išmokamas prieš tris kalendorines dienas iki kasmetinių atostogų pradžios. 

Atkreipti dėmesį į audito metu nustatytus ir audito ataskaitoje aprašytus neatitikimus ir juos ištaisyti bei ateityje nekartoti.


Apie rekomendacijų įgyvendinimą raštu informuoti  savivaldybės kontrolierę iki 2011-07-01 dienos.
Savivaldybės kontrolierė



Zita Pranckevičienė

Susipažinome

Birštono viešosios bibliotekos

direktorė





Alina Jaskūnienė

Vyr.buhalterė




Violeta Bajorienė
	
	


